text: ধানক্ষেতে ছাগল যাওয়া নিয়ে বিবাদ, বখাটের কোপে স্কুলছাত্রী জখম ধানক্ষেতে ছাগল যাওয়া নিয়ে বিবাদ, বখাটের কোপে স্কুলছাত্রী জখম
  সারাদেশ | 21st May, 2022 9:10 am
  নেত্রকোণার মোহনগঞ্জে বখাটের দায়ের কোপে ১৬ বছরের এক স্কুলছাত্রী জখম হয়েছে। তার কপালে পাঁচটি সেলাই লেগেছে। ওই বখাটের নাম মুন্না মিয়া(২০)। ওই উপজেলার রামজীবনপুর গ্রামে শুক্রবার (২০ মে) সন্ধ্যায় এ ঘটনা ঘটে।
  ভুক্তভোগী ওই স্কুলছাত্রী স্থানীয় মোহনগঞ্জের একটি বিদ্যালয়ের দশম শ্রেণির ছাত্রী। অভিযুক্ত মুন্না মিয়া রামজীবনপুর গ্রামের তাইজ্জুত মিয়ার ছেলে। ঘটনার পর ভুক্তভোগী শিক্ষার্থীকে মোহনগঞ্জ উপজেলা স্বাস্থ্য কমপ্লেক্সে চিকিৎসা দেওয়া হয়েছে।
  মোহনগঞ্জ উপজেলা স্বাস্থ্য কমপ্লেক্সের জরুরি বিভাগের চিকিৎসক শহীদুল্লাহ জানান, আহত ওই শিক্ষার্থীর কপালে গভীর কাটা রয়েছে। তাতে পাঁচটি সেলাই দেওয়া হয়েছে। এছাড়া শঙ্কা এড়াতে এক্সরে করা হয়েছে।
  ভুক্তভোগী ওই স্কুলছাত্রীর মা বলেন, মুন্না এলাকার একজন চিহ্নিত বখাটে। আমাদের ছাগলটি মুন্নাদের ধানক্ষেতে যাওয়ায় এটিকে ধরে নিয়ে বেঁধে রাখে। আমার মেয়ে ছাগল নিয়ে আসতে গেলে মুন্না তাকে প্রথমে লাঠি দিয়ে পেটায়। পরে এক পর্যায়ে দা দিয়ে কুপিয়ে গুরুতর জখম করে। এ ঘটনায় থানায় অভিযোগ দেওয়া হচ্ছে। এ বিষয়ে কথা বলতে অভিযুক্ত মুন্নাকে ফোন দেয়া হলেও তার মুঠোফোন বন্ধ থাকায় বক্তব্য নেওয়া সম্ভব হয়নি।
  মোহনগঞ্জ থানার পরিদর্শক (তদন্ত) রাশেদুল ইসলাম বলেন, ওই ছাত্রীর বাবা-মা থানায় অভিযোগ দেওয়ার প্রস্তুতি নিচ্ছেন। অভিযোগ পেয়ে পরবর্তী আইনি ব্যবস্থা নেওয়া হবে।